
[bookmark: _Hlk149060882]Informatīvais ziņojums

“Par Ķekavas apvedceļa publiskās un privātās partnerības projekta
īstenošanas gaitu”
Informatīvais ziņojums „Par Ķekavas apvedceļa publiskās un privātās partnerības projekta īstenošanas gaitu” (turpmāk – Informatīvais Ziņojums) sagatavots, pamatojoties uz Ministru kabineta 2020. gada 13. augusta rīkojumu Nr. 442 “Par Satiksmes ministrijas ilgtermiņa saistībām valsts galvenā autoceļa "E67/A7 Ķekavas apvedceļš" publiskās un privātās partnerības projekta īstenošanai” un tā grozījumiem.[footnoteRef:1] [1:  2021. gada 21. decembra Ministru kabineta rīkojums Nr. 977 “Grozījumi Ministru kabineta 2020. gada 13. augusta rīkojumā Nr. 442 “Par Satiksmes ministrijas ilgtermiņa saistībām valsts
galvenā autoceļa "E67/A7 Ķekavas apvedceļš" publiskās un privātās partnerības projekta īstenošanai” (pieejams: https://likumi.lv/ta/id/328638-grozijumi-ministru-kabineta-2020-gada-13-augusta-rikojuma-nr-442-par-satiksmes-ministrijas-ilgtermina-saistibam-valsts-galvena) un 2022. gada 21. decembra Ministru kabineta rīkojums Nr. 951 “Grozījumi Ministru kabineta 2020. gada 13. augusta rīkojumā Nr. 442 “Par Satiksmes ministrijas ilgtermiņa saistībām valsts galvenā autoceļa "E67/A7 Ķekavas apvedceļš" publiskās un privātās partnerības projekta īstenošanai” (pieejams: https://likumi.lv/ta/id/338290-grozijumi-ministru-kabineta-2020-gada-13-augusta-rikojuma-nr-442-par-satiksmes-ministrijas-ilgtermina-saistibam-valsts-galvena).
  

] 


Esošās situācijas apraksts

2021. gada 16. jūlijā starp Latvijas Republiku kā publisko partneri (turpmāk – Publiskais partneris), kuru pārstāv Satiksmes ministrija un valsts sabiedrība ar ierobežotu atbildību “Latvijas Valsts ceļi” (turpmāk – LVC), un AS “Kekava ABT” (turpmāk - Privātais partneris) kā privāto partneri tika noslēgts publiskās – privātās partnerības līgums Nr. SM 2021/-26 “Par E67/A7 Rīga – Bauska – Lietuvas robeža (Grenctāle) posma 7,9 – 25,0 km (Ķekavas apvedceļa) projektēšanu, būvniecību, finansēšanu un uzturēšanu” (turpmāk – Līgums).  

Līgums tika noslēgts, pamatojoties uz Privātā partnera labāko un galīgo piedāvājumu, kas atbilstoši iepirkuma nolikumā noteiktajam tika iesniegts 2020. gada 21. aprīlī, tas ir, četrpadsmit mēnešus pirms Līguma noslēgšanas. Neskatoties uz minēto laika periodu starp labākā un galīgā piedāvājuma iesniegšanu un Līguma noslēgšanu, atbilstoši iepirkuma nolikumam labākajā un galīgajā piedāvājumā ietvertais finanšu modelis pie Līguma noslēgšanas nevarēja tikt grozīts (izņemot finansēšanas procentu likmju mainīgās daļas (Euribor) precizēšanu uz Līguma noslēgšanas dienu). 

2022. gada 24. februārī Krievijas Federācija uzsāka karu pret Ukrainu (turpmāk arī - Karš). Pirmkārt, kopš Kara sākuma vairākas sankciju paketes ir noteiktas Eiropas Savienības, starptautiskā un nacionālā līmenī, lai vērstos pret Krievijas Federāciju un Baltkrieviju, to pilsoņiem, uzņēmumiem, precēm un pakalpojumiem. Otrkārt, Kara un tā ietekmē noteikto sankciju rezultātā pēkšņu un kritiski smagu krīzi piedzīvoja Eiropas Savienības dalībvalstis un virkne citu pasaules valstu. Eiropā, tostarp arī Latvijā, īpaši smagus apstākļus piedzīvoja būvniecības nozare. Būtiski tika apgrūtinātas vai pat izjauktas preču un pakalpojumu piegādes ķēdes, izraisot būvniecības cenu bezprecedenta svārstības. 

[bookmark: _Hlk136933810]Reaģējot uz ārkārtējo situāciju Latvijas būvniecības nozarē, Ekonomikas ministrija 2022. gada aprīlī iesniedza Ministru kabinetā izskatīšanai informatīvo ziņojumu “Par situāciju būvniecības nozarē saistībā ar Krievijas agresiju Ukrainā un nepieciešamajiem risinājumiem publisko investīciju projektos”[footnoteRef:2] (turpmāk - Ziņojums). Ziņojumā secināts, ka Krievijas karadarbības Ukrainā rezultātā radušies traucējumi izejvielu un būvizstrādājumu piegādēs, būvizstrādājumu nepieejamība un straujš ievērojams cenu kāpums var tikt uzskatīts par “iemeslu, kuru pasūtītājs iepriekš nevarēja paredzēt” Publisko iepirkumu likuma 61.panta trešās daļas 3.punkta izpratnē, Publiskās un Privātās partnerības likuma 63.panta trešās daļas 3.punkta izpratnē, kas būtu uzskatāms par pietiekamu pamatu būtisko grozījumu veikšanai publiskajā būvdarbu līgumā.  [2:  Ekonomikas ministrija. Informatīvais ziņojums par situāciju būvniecības nozarē saistībā ar Krievijas agresiju Ukrainā un nepieciešamajiem risinājumiem publisko investīciju projektos, 2022.gada 5.aprīlis. 
Pieejams: https://tapportals.mk.gov.lv/legal_acts/5ede348a-1c08-43af-a118-d1468eb458b1] 


[bookmark: _Hlk136934212]Savukārt Iepirkumu uzraudzības birojs 2022. gada jūnijā sniedza šādu skaidrojumu sakarā ar bezprecedenta cenu pieaugumu[footnoteRef:3]: [3:  Iepirkumu uzraudzības birojs. Līgumu vadība krīzes apstākļos! 2022.gada 20.jūnijs (sākotnēji 2022.gada 22.marts). Pieejams: https://www.iub.gov.lv/lv/media/7061/download?attachment] 

(a)  būtiski līguma grozījumi ir pieļaujami tādu iemeslu ietekmē, kurus pasūtītājs nevarēja paredzēt pie līguma noslēgšanas[footnoteRef:4]; un [4:  Skaidrojums. 2.lapa, tabulas 3.aile] 

(b)  pasūtītājam ir aktīva loma līguma vadībā, tādēļ tam ir jālemj par līguma turpināšanas iespēju un pieejamo instrumentu izmantošanu līguma izpildes nodrošināšanai[footnoteRef:5]; un [5:  Skaidrojums. 1.lapa, 1.rindkopa] 

(c) lēmums par būtisku grozījumu izdarīšanu līgumā var tikt pieņemts tikai pēc tam, kad rūpīgi ir izvērtēti visi apstākļi (grozījumu pamatotība, nepieciešamība u.tml.)[footnoteRef:6]; un [6:  Skaidrojums. 3.lapa, tabulas ailes “Pamatprincipi” 1.punkts] 

(d)  līguma grozījumi attiecas tikai uz to būvniecības izmaksu pieauguma daļu (piezīme: Līguma gadījumā uz būvniecības cenu svārstību ārkārtējo daļu), ko kompetents un rūpīgs pasūtītājs un piegādātājs nevarēja paredzēt Līguma slēgšanas laikā.[footnoteRef:7] [7:  Skaidrojums. 3.lapa, tabulas ailes “Pamatprincipi” 3.punkta c) apakšpunkts] 

Lai nodrošinātu noslēgto valsts autoceļu būvniecības līgumu izpildes nepārtrauktību jaunajā tirgus situācijā, LVC izstrādāja un 2022. gada maijā publicēja metodiku “Būvdarbu līguma vienības cenu pārrēķina metode” (turpmāk – Metodika), saskaņā ar kuru tika indeksēti valsts autoceļu būvdarbu līgumi.

[bookmark: _Hlk153455047]2022. gada 25. augustā Privātais partneris iesniedza LVC pieprasījumu kompensēt Ķekavas apvedceļa būvniecības cenu ārkārtējo pieaugumu, pamatojot to ar Līguma 19.25. punktu “Diskriminējošas Izmaiņas Likumos”. Privātais partneris cita starpā atsaucās uz Ziņojumā izdarīto secinājumu, ka būtisku grozījumu veikšana saistībā ar būvniecības cenu ārkārtējo pieaugumu ir attiecināma ne tikai uz publiskajiem būvdarbu līgumiem, bet arī uz publiskās un privātās partnerības līgumiem, līdz ar to, neizmaksājot kompensāciju publiskajam partnerim, kā tas ir izdarīts citos būvdarbu līgumos, tiktu pārkāpts vienlīdzīgas attieksmes princips, tāpēc privātais partneris aizstāvēs savas aizskartās tiesības normatīvajos aktos noteiktajā kārtībā. Atbilstoši Līgumā norādītajai kārtībai Puses uzsāka savstarpējo konsultāciju periodu. 

Neviena no Līguma pusēm pie Līguma noslēgšanas nevarēja paredzēt šādu ārkārtēju notikumu iestāšanos aptuveni 8 - 10 mēnešu laikā pēc Līguma noslēgšanas dienas. Tieši tāpat Privātais partneris nevarēja paredzēt šādas būvniecības cenu svārstības 22 – 24 mēnešus pēc sava labākā un galīgā piedāvājuma sagatavošanas un iesniegšanas iepirkumā, tāpēc savstarpēju konsultāciju perioda procesā puses vienojās meklēt risinājumu, lai nodrošinātu Līguma izpildes turpināšanu un Ķekavas apvedceļa būvniecības procesa pabeigšanu iepriekš plānotajā termiņā.

Jāatzīmē, ka Līgums nesatur līgumisku regulējumu būvniecības cenu pieauguma kompensēšanai Privātajam partnerim, jo būvniecības risks ar Līgumu ir nodots Privātajam partnerim. Līgums atbilst ārpusbilances uzskaites prasībām[footnoteRef:8] un šī atbilstība Līgumam ir jānodrošina visu Līguma darbības laiku. Tādēļ Līgumā ir pieļaujami izdarīt tikai tādus būtiskus grozījumus, kas saglabā Līguma atbilstību ārpusbilances uzskaitei (Līguma 7.1.un 7.7. punkts).  [8:  Eurostat 2018.gada 9.jūlija ex-ante atzinums. 
Pieejams: https://ec.europa.eu/eurostat/documents/1015035/8683865/Advice-2018-LV-Ex-ante+advice_PPP++Project+E67+A7+Kekava+bypass.pdf/ab49a2c1-3a30-4ee2-84f2-148e14ba484f
Eurostat 2021.gada 8.jūlija ex-ante atzinums Nr. ESTAT/D-3/LA/JJ/ANR/at/D(2021) (dokuments publiski nav pieejams, taču atrodas CFLA rīcībā Līguma pakotnē).] 


[bookmark: _Hlk153456817]Piedāvātais risinājums

[bookmark: _Hlk153456885][bookmark: _Hlk153454706]Lai atrisinātu situāciju ārpustiesas ceļā, ir izstrādāts vienošanās projekts par grozījumiem Līgumā (turpmāk – Vienošanās), kas pievienots šim informatīvajam ziņojumam kā pielikums. Vienošanās  ir izskatīta un apstiprināta Konsultāciju padomē, kura izveidota atbilstoši Līguma noteikumiem un kurā ir pārstāvēts Publiskais partneris (Satiksmes ministrijas un LVC nozīmēti pārstāvji) un Privātais partneris.  

Vienošanās paredz izmaksāt Privātajam partnerim vienreizēju kompensāciju būvniecības cenu svārstību ārkārtējās daļas izmaksu segšanai. Ar Vienošanos Līguma pamattekstā un tā līdzšinējos pielikumos netiek izdarīta neviena cita izmaiņa. 

Atbilstoši Vienošanās nosacījumiem puses aprēķina būvniecības cenu svārstību ārkārtējo daļu, pamatojoties uz Metodiku, kas piemērota valsts autoceļu būvniecības līgumiem. Puses ir veikušas  kompensācijas summas aprēķinu neatkarīgi viena no otras, salīdzinājušas aprēķinu rezultātus un konstatējušas, ka potenciāli izmaksājamā kompensācijas bāzes summa ir EUR 7 016 254,60 bez pievienotās vērtības nodokļa, kas attiecīgi sastāda 2,8% no Līguma kopējās bruto pieejamības maksājumu summas reālas cenās bez pievienotās vērtības nodokļa (Līguma cenas). 

	Ņemot vērā to, ka līdzīgā situācijā attiecībā uz būvniecības cenu ārkārtējo pieaugumu ir nonākušas arī citas Eiropas Savienības dalībvalstis,  Eurostat 2022. gada 20. jūnijā publicēja skaidrojumu par PPP statistiskās uzskaites vadlīniju piemērošanu[footnoteRef:9] (turpmāk - Vadlīnijas). Vadlīnijās ietverta atbilde uz jautājumu, kas attiecas uz būvniecības cenu svārstību iespējamu kompensēšanu PPP līguma būvniecības periodā[footnoteRef:10]. Atbilstoši Eurostat norādei, kompensēšana ir pieļaujama attiecībā tikai uz tādām būvniecības cenu svārstībām, kuras neizriet no Privātā partnera nepilnīgas vai nekvalitatīvas Līguma izpildes, neatbilstošas vai nepietiekamas materiālu kvalitātes vai daudzuma izvēles, būvniecības defektiem u.tml. Šādas kompensācijas izmaksa, saskaņā ar Eurostat skaidrojumu, neietekmē projekta aktīvu ārpusbilances uzskaiti. [9:  Eurostat 2022.gada 20.jūnija skaidrojums par Vadlīniju piemērošanu PPP statistiskajai uzskaitei: atbildes uz biežāk uzdotajiem jautājumiem. 
Pieejams:https://ec.europa.eu/eurostat/documents/1015035/12618762/Clarification+to+the+PPP+Guide+Q%26A.pdf/e928cb53-a0ae-e73f-11de-083bda4b096c?t=1655738471492 ]  [10:  Vadlīnijas. 2. lapa 1.jautājums.] 


Lai izstrādātu Vienošanos un izvēlētos atbilstošāko risinājumu kompensācijas apmēra noteikšanai, kas atbilstu Eurostat ārpusbilances uzskaites prasībām, kompensācijas aprēķinam puses izmantoja Metodiku (sk. pielikumu “Būvdarbu līguma vienības cenu pārrēķina metode”). Tā kā Līgums nav publisko būvdarbu līgums, atsevišķos aspektos puses pielāgoja Metodiku publiskās – privātās partnerības līguma specifikai. Piemēram, papildus Metodikai kompensācijas aprēķinā tiek ņemts vērā būvniecības izmaksu riska pārvaldības instruments - hedžēšana, ko Privātais partneris ir iegādājies Līguma darbības laikā (sk. pielikumu “Hedžēšanas atvilkuma aprēķins”). Līdzīgi, ievērojot Līguma 19.10., 19.15., 19.22. un 19.26. punktā, kā arī Līguma 5. pielikumā jau iestrādāto principu, pie kompensācijas aprēķina tiek ņemtas vērā Privātajam partnerim radušās papildu finansēšanas izmaksas (sk. pielikumu “Finansēšanas izdevumi”).

Ņemot vērā iepriekš skaidroto, aprēķinātā kompensācijas bāzes summa (Ebāze) EUR 7 016 254,60 bez pievienotās vērtības nodokļa tiks precizēta izmaksas brīdī (Eizmaksai) (turpmāk – Kompensācija), no tās atņemot visu Privātā partnera noslēgto hedžēšanas līgumu faktiskās atzītās peļņas kopsummu (H) un pieskaitot klāt Privātā partnera finansēšanas izmaksas (F):



Detalizētāku aprēķina aprakstu lūdzam skatīt Vienošanās 3.2. apakšpunktā.

 Šāda pieeja ļauj nodrošināt, ka kompensācija Privātajam partnerim tiek izmaksāta tikai par Kara un sankciju izraisīto būvniecības izmaksu pieauguma ārkārtējo daļu ar skaidri identificējamu izmaksu bāzi, kas izriet no Privātā partnera labākā un galīgā piedāvājuma un caurskatāmu izmaksu (kapitālieguldījumu) indeksācijas mehānismu, kas atrunāts Metodikā. Secīgi, Līgums turpina atbilst ārpusbilances uzskaites prasībām. Tiek plānots, ka kompensācija Privātajam partnerim tiks izmaksāta vairākos maksājumos – daļa 2023. gadā un daļa 2024. gadā.

Saskaņā ar Publiskās un privātās partnerības likuma 64. panta pirmo daļu Satiksmes ministrija iesniedza Vienošanos saskaņošanai Centrālajai finanšu un līgumu aģentūrai (turpmāk - CFLA) kā uzraudzības institūcijai. 2023. gada 2. oktobrī CFLA sniedza atzinumu par Vienošanos (turpmāk – Atzinums). Atzinumā tika izvērtēts, vai risku sadale starp Publisko partneri un Privāto partneri atbilst sākotnējam Līgumam un netiek mainīta Privātā partnera interesēs. Tas tiek darīts ar mērķi, lai Līgums neradītu nevēlamu ietekmi uz valsts budžeta ilgtermiņa saistību apjomu un valsts parādu. 

Pirms Atzinuma sniegšanas Finanšu ministrija lūdza EUROSTAT izvērtēt, vai Līguma grozījumi nerada nevēlamu ietekmi uz vispārējās valdības budžeta bilanci un parādu. 2023. gada 21. septembrī EUROSTAT sniedza viedokli, ka grozījumi, kas ievieš būvniecības izmaksu vienreizēju kompensāciju/indeksāciju 7,016 miljonu eiro apmērā, neizraisīs Līguma pārklasificēšanu, proti, neietekmēs projekta aktīvu ārpusbilances uzskaiti . 

Pamatojoties uz EUROSTAT viedokli, CFLA sniedza Atzinumu, ka, ņemot vērā, ka vienreizējā kompensācija ir vienīgie grozījumi, kurus ir paredzēts veikt Līgumā, CFLA kā uzraudzības institūcija piekrīt, ka risku sadale starp Publisko partneri un Privāto partneri atbilst sākotnējam Līgumam un netiek mainīta Privātā partnera interesēs.
  
Priekšlikumi turpmākai rīcībai

[bookmark: _Hlk153453366]Ņemot vērā, ka Satiksmes ministrija Kompensāciju segs no valsts budžeta apakšprogrammai 23.06.00 “Valsts autoceļu uzturēšana un atjaunošana” piešķirtā finansējuma 2023.  un  2024. gadā, Ministru kabinetam pieņemt zināšanai informatīvo ziņojumu. 

Pielikumā: 
1) 2023. gada 2. oktobra CFLA atzinums par Vienošanos;
2) Vienošanās projekts;
3) Vienošanās projekta 1. pielikums “Atlīdzības aprēķins” – ierobežotas pieejamības informācija;
4) Vienošanās projekta 2. pielikums “Būvdarbu līguma vienības cenu pārrēķina metode”;
5) Vienošanās projekta 3. pielikums “Hedžēšanas atvilkuma aprēķins” - ierobežotas pieejamības informācija;
6) Vienošanās projekta 4. pielikums “Finansēšanas izdevumi” - ierobežotas pieejamības informācija.


Satiksmes ministrs							K. Briškens

